Plaaslike agent kan nou ruimtevlugte verkoop | Maroela Media
Plaaslike agent kan nou ruimtevlugte verkoop
Suid-Afrikaners kan nou plaaslik hulle kaartjies vir ruimtevlugte bespreek. Foto: Virgin Galactic webwerf
'n Johannesburger, Vanessa Rothery, het pas by 'n span van 140 internasionale agente aangesluit, wat kaartjies vir ruimtevlugte kan verkoop. Virgin Galactic het dié aankondiging Woensdag gemaak.
"Dit is vir ons belangrik dat Suid-Afrikaners besprekings vir ruimtevlugte, asook nog inligting oor Virgin Galactic, by 'n plaaslike kundige kan bekom," het Carolyn Wincer, die hoof van reisontwikkeling gesê.
Die ruimteskepe VSS Enterprise en VMS Eve kan ses passasiers per ruimtevlug dra en die eerste toetsvlugprogram het reeds afgeskop, het die TimesLive berig. Volgens die Virgin Galactic webwerf sal 'n gravitasielose gevoel en die uitsig op die aarde vanuit die buitenste ruim 'n ruimtetoeriste rondom R1,5-miljoen uit die sak jaag. Passasiers sal dieselfde opleiding as ruimtevaarders voor hulle vlug ondergaan.
Virgin Galactic het verder gesê hulle wil ruimtereise in die beryk van die gewone man se hand sit. Die maatskappy gebruik die nuutste tegnologie om kwessies soos veiligheid, kostes en omgewingsimpakte te oorkom.